**Interview Preporod, novinar Bajro Perva**

**Profesore Laviću, ponajprije čestitam Vam ponovni izbor na funkciju predsjednika Bošnjačke zajednice kulture „Preporod“!**

Hvala vam. Idemo dalje.

**Na ovogodišnjoj skupštini napravljen je iskorak i na planu kandidiranja na čelne funkcije BZK Preporod. Za predsjednike BZK „Preporod“i predsjednika Matičnog odbora članovi Skupštine, tajnim glasanjem, birali su jednog od dva predložena kandidata. Vi ste dobili 71, a vaš protukandidat 22 glasa. Gotovo je isti omjer bio i za predsjednika Matičnog odbora između Vašeg i kandidata kojeg je predložila dr. Selma Rizvić. Kako komentirate ove rezultate?**

Da, ovogodišnja dvanaesta redovna izborna Skupština BZK „Preporod“ bila je specifična po tome što su se kandidirala po dva kandidata za funkciju predsjednika Preporoda i predsjednika Matičnog odbora. To se prije nije dešavalo jer se unutar Preporoda na razini Izvršnog odbora i Matičnog odbora donosila odluka da samo jedan kandidat dolazi na Izbornu skupštinu. Takve skupštine su imale svečani karakter, prijateljsko druženje Preporodovih poslenika i nisu imale dramatski zaplet u sebi.

 Pojava više kandidata dala je demokratski ton izbornoj skupštini. Ova skupština je nedvosmisleno dala podršku meni i profesoru dr. Kodriću te nas na taj način obavezala i učinila odgovornim za nove iskorake i poduzeća u oblasti bošnjačke kulture i njezinog uzdizanja. Mi preuzimamo odgovornost za daljnje funkcioniranje „Preporoda“, pritom sasvim svjesni povijesnog konteksta i kompleksnih okolnosti života u našoj državi.

Skupština je održana na visokoj razini i nije bilo ni jednog jedinog detalja koji bi na bilo koji način bacio sjenu na proceduralni sadržaj, a posebno na naše bošnjačke dostojanstvo i elitnu svijest koja je zasnovana na znanju, a ne na biološkom naslijeđu.

**Na kandidatskim listama bilo je i novih imena, a među njima i zapažen broj mladih. Znači li to da će Preporod u svom budućem radu više prostora dati mladim snagama?**

Primjetili ste da je došlo do redovne smjene generacija unutar „Preporoda“. Stoga je mnogo mladih ljudi iz bošnjačkog kulturnog miljea i novih imena u Izvršnom odboru i Matičnom odboru. To je sasvim prirodan proces u strukturi jedne ovakve institucije. „Nova“ imena ne znače da ti ljudi nisu prije bili uz „Preporod“, naprotiv, oni ne dolaze slučajno i niotkud. Oni su dio „Preporodovog“ podmlatka i godina pažljivog odabira kvalitetnih i potentnih ljudi znanja. Sad je došlo njihovo vrijeme i oni su dužni da pripreme „vrijeme“ za neke druge sutra. Sav naš rad je posvećen mladim ljudima i na tome ćemo istrajavati.

**Tajnim glasanjem članova Skupštine BZK Preporod ukazano Vam je povjerenje i za naredni četverogodišnji mandat. Vaša protukandidatkinja dr. Selma Rizvić nakon skupštine na jednoj televiziji kazala je i ovo: *„Bojim se da se Preporod malo zatvorio i da je otišao na stranu pseudoliberalizma. Smatram da on ne bi trebao biti ograničen na jednu političku opciju, na jedan način razmišljanja. Preporod ne bi trebao da se zatvara, nego da se otvara, odnosno da ostane otvoren kakav je bio 1990. godine.“* Kako komentirate ovu izjavu?**

To je, nažalost, nekorektna izjava i cilja na obezvrjeđivanje „Preporoda“. Ta izjava je neistinita i sasvim površna ocjena koja ne proizlazi iz racionalnog i logičnog izricanja o dosadašnjem radu „Preporoda“. Jasno je da „izjava“ otkriva neznanje o radu „Preporoda“ kao cjeline, ali i njezinog Predsjednika i matičnih službi. To je dio onog kritizerskog duha koji nije spreman suočiti se s realnim okolnostima našeg današnjeg postojanja, te se u takvom statusu pokoja misao otme kontroli.

„Preporod“ je zadnjih godina bio apsolutno otvoren za svaku dobronamjernu ideju. To znači da je svaki projekt ili prijedlog morao proći stručnu recenziju bez obzira od koga je dolazio. Oni koji nisu prihvatali recenzije svojih projekata nego su ultimativno tražili da im se osiguraju sredstva za njihove vizije, kao maloj djeci, drsko su negirale bilo kakve kriterije koji se moraju poštovati. E to nije moglo proći! Zato je podmetnuta priča o „zatvorenosti“, „masonskoj loži“, „pseudoliberalizmu“, „ljevičarenju“, „zlatnom dobu 1990-ih“, „pravovaljanim očevima“ i sličnim difamiranjima. Važno je, također, obratiti pažnju na to ko podmeće te priče o „Preporodu“.

Posebno je važno naglasiti da je „Preporod“ zadnjih godina povezan s bošnjačkim organizacijama širom svijeta, prije svega u evropskim državama, SAD i Turskoj. Mi smo ostvarili povezivanje i saradnju s Kongresom Bošnjaka Sjeverne Amerike (KBSA), Institutom za istraživanje genocida u Kanadi, Bosanskom bibliotekom u Chicagu. U Turskoj smo se povezali s Kulturnim akademskim vakufom Bosna Sancak. Time je „Preporod“ uspostavio mostove između Bošnjaka koji su već decenijama u iseljeništvu i imaju potrebu da se vežu uz Bosnu i svoj narod ovdje. Bez kulturnih veza s Bosnom naš narod u iseljeništvu odavno bi bio asimiliran. Na brojne adrese u inostranstvu poslali smo stotine i stotine knjiga za naše biblioteke.

Unutar države Bosne i Hercegovine „Preporod“ je posebno sarađivao s Islamskom zajednicom, Merhametom, Vijećem Kongresa bošnjačkih intelektualaca, Bošnjačkim institutom – Fondacija Adil-beg Zulfkarpašić, Institutom za istraživanje zločina protiv čovječnosti i internacionalnog prava, ali i sa „Prosvjetom“, „Napretkom“, „La Benevolencijom“ ... U Bosni „Preporod“ radi na unutarnjoj konsolidaciji Bošnjaka i to mu je jedan od strateških zadataka. Ovo su samo neke činjenice o saradnji i otvorenom djelovanju „Preporoda“ u proteklom periodu.

**Osvrćući se na prijeđeni četverogodišnji mandat u svom govoru kazali ste i to da su globalizacijski procesi – recesija i ratom nametnuta struktura države koja je u periodu od 2006. do 2014. u mnogome zakočila naše društvo bitno određivali kontekst rada Preporoda? Možete li elaborirati ove stavove?**

Doista smo zapali u jedna povijesni globalni proces opće krize, konfrontacija, kapitalističkog imperijalizma i hegemonizma. Živimo u „društvu rizika“, kako bi rekao nedavno preminuli njemački sociolog U. Beck. Većina rizika ili opasnosti oko nas je rezultat nekih drugih tokova i procesa u kojima mi nemamo nikakav uticaj, a na njih vrlo ozbiljno moramo računati u svakom našem poduhvatu. Na taj način se naš život usložnio i postao apsolutno prekaran, neprecizan i izlomljen. Svako od nas ko pokušava voditi neki projekt znade kakvoj se neizvjesnosti izlaže i u što upada. Zato mora imati znanje, nerv, strpljivost, odvažnost, viziju, mirnoću i eksplozivnost ujedno, saradnike, sredstva, mrežu... Najgore je u tome kad vam „organiziraju“ blamiranje oni koji nisu u stanju voditi vlastiti život, ali će svima na svijetu naći jeftine zamjerke sa stanovišta vlastite poluobrazovanosti i provincijalne zavisti. To je jedna posebna vrsta plaćenih „terminatora“ žurnalističkog cinizma i ideološko-klerikalnih manipulatora koji su se namnožili u našem vremenu. Ti plaćenici terorišu ljude u javnosti bez ikakve odgovornosti i srama. Njihov populistički koncept znanja danas je najveća opasnost za bošnjački narod, a mi se tome moramo suprotstaviti. Zato u „Preporodu“ čuvamo ideju i naglašavamo važnost postojanja bošnjačke elite koja je zasnovan na znanju. Na čelu te elitne bošnjačke usmjerenost i odgovornosti stoji dr. Safvet-beg Bašagić i svi mi koji idemo iza njega više od jednog stoljeća. Znanje je naš put i naše opredjeljenje.

Mi, nažalost, u Bosni nismo imali kvalitetnu političku stratešku procjenu budućih tokova. Sve je bilo svedeno na trenutačne mjere „gašenja požara“ u društvenom sistemu, a pritom je stradalo obrazovanje i kultura, a veliki privredni sistemi su urušeni uz kvislinšku podršku kompradorske buržoazije. I dalje na našoj političkoj sceni dominiraju prevaziđeni politički koncepti koji u kriznim trenucima prvo ugase obrazovanje i kulturu tako što im nametnu restrikciju sredstava i prepuste ih u ruke ljudi koji ne vide Bosnu od sopstvene „veličine“. Onda dobijete zombi-generacije mladih ljudi koji su totalno izgubljeni. Samo im treba desnica i nekoliko konzervativaca i oni će paliti zgrade po našim gradovima. Naša obrazovana omladina je dio evropskog *prekarijata* i mi moramo preuzeti odgovornost za njezinu budućnost. To je strateška odluka bošnjačke kulturne, političke, obrazovne i vjerske institucionalne organiziranosti u državi BiH. Nikako se ne smije zanemariti interese mladih ljudi za poslom, porodicom i domom ako hoćemo da imamo „zdravo društvo“.

Dejtonski Anex IV, oktrojirani Ustav iz vojne baze Rajt Peterson (Wright Patterson) kod Daytona u američkoj državi Ohaju, posebno usložnjava naše funkcioniranje jer potkopava cjelinu bosanskog društva svojom antibosanskom strukturom i etničkom podjelom države koja je rezultat rata, agresije i genocida. To je ustav zasnovan na etničkoj zajednici, a ne na građaninu države. Dejtonskim Ustavom priznata su ratna osvajanja Miloševićevog režima uz pomoć dijela bosanskih Srba na tlu Republike BiH. Anex IV (oktrojirani ustav dejtonske BiH) je izraz odvođenja/ izvođenja Republike BiH u polje ilegalnog postojanja i opasnosti da se uništi kao internacionalno priznata država. Ustav Republike BiH je suspendiran ratom i agresijom – to se mora imati u vidu. Sadašnji Ustav je skicirao Milošević sa svojim saradnicima i nametnuo ga za Bosnu na pregovorima u Daytonu. On je zamišljen kao prelazna faza do konačnog uništenja Republike BiH. To se vidi iz njegove nedorečenosti i površnosti. Po tom anti-ustavu Bosna ne može ići naprijed. To svi vidimo. Njime je nametnut antibosanski i antidržavni politički sistem u kojem se agresorima priznaje ovlasti nad okupiranom teritorijom s koje su protjerali nesrpsko stanovništvo ili ga bacili u masovne grobnice. U okviru dejtonskog Anexa IV (podmetnutog Ustava države), pritom, Bošnjaci su trebali biti hipnotizirani i uspavani, tako da ne osjete šta ih je snašlo.

Srpska politika je davno shvatila da ne može zadržati kontrolu nad Kosovom jer se nije mogla nositi s demografskim prirastom albanskog stanovništva. Već od kraja 1980-ih godina srbijanski režim planira pohode na zapad prema Bosni. O tome najbolje svjedoči plan Jedinstvo koji je osmislila JNA. I sve svoje potencijale su u to uložili. Odmah su znali da se taj poduhvat neće moći izvesti bez genocida. Nota bene, dakle, srbijanska politika je znala da mora izvesti genocid nad Bošnjacima prije nego je započela agresiju na Republiku BiH. Akademik Filipović je to osjetio i on je pokrenuo Forum za zaštitu muslimana. Mi se danas nosimo sa strašnim problemom pretrpljenog genocida nad Bošnjacima od Podrinja i Hercegovine do Krajine. Srbi su pola Bosne i Hercegovine ratnim zločinom i genocidom pretvorili u etnički homogen entitet „RS“. Za sedamdesetak godina dominacije u BiH (1918-1990) oni su uspjeli potisnuti Bošnjake na dvadeset posto teritorije države. Šta to znači? Da li smo mi pretvoreni u vrstu za slobodan odstrijel ili sopstvenom neorganiziranošću prizivamo predatore da nas uništavaju?

U ovom stravičnom kontekstu populističko-tribalističkih ideologija prvih susjeda, mi moramo postavljati pitanja o smislu našega života. To su teška, metafizička pitanja, povijesno-praktička pitanja o koja se ne smijemo oglušiti, bez obzira što su nas od osamdesetih godina prošlog stoljeća uvjeravali da su takva pitanja besmislena i bespotrebna u pukom konzumerskom materijalizmu tzv. postmodernog doba. Mi se moramo pitati o smislu svoga postojanja ako hoćemo da ostanemo ljudska bića koja svojim djelovanjem proizvode značenja. Očito je da je Francis Fukuyama pogriješio – povijest se nije završila, niti zaokružila u definitivnoj istini.

**Najavljujući aktivnosti u narednom periodu kazali ste: „Preporod će nastaviti razvijati osnovne sadržaje svoje misije koja je etablirana programskim dokumentima i aktuelnim historijskim izazovima.“ Možete li navesti neke od sadržaja na koje će se fokusirati rad Preporoda u naredne četiri godine? Hoće li se u budućem radu Preporoda naći više prostora za aktualne tribine kako na nivou Matičnog odbora tako i na terenu općinskih društava diljem BiH i ogranaka u dijaspori?**

Na skupštini sam iznio glavne smjernice našeg budućeg rada. One su polazište za izradu plana i programa četverogodišnjeg djelovanja „Preporoda“. Te programe ćemo, naravno, uraditi timski po operativnim timovima iz Izvršnog i Matičnog odbora. Akcentiraćemo programe uzdizanja kulturne svijesti kod mladih ljudi i potencirati kod njih na važnosti obrazovanja i ulaganja u obrazovanje.

Sada polazimo od finansijske procjene djelovanja u sljedeće četiri godine rada. Bitna je stvar da ćemo obnoviti operativne timove „Preporoda“ prema različitim oblastima djelovanja. Ti timovi će biti mobilni na relaciji između Matičnog odbora i općinskih društava kao glavni nositelji prepoznatljivih ideja harmonizacije bošnjačkih kulturnih vrijednosti i sadržaja u horizontalnoj i vertikalnoj mreži „Preporoda“. Jedan tim će preuzeti odgovornost za oblikovanje nove internet-stranice „Preporoda“; drugi tim će morati osmisliti novu medijsku sliku „Preporoda“; treći operativni tim će osmisliti projekt digitalne biblioteke koja će predstavljati sve bitno o Bosni i Bošnjacima; moraćemo osmisliti program podrške situiranju „Preporoda“ po općinama – cilj je da općinska društva imaju svoje domove iz kojih bi se pokretala živa kulturna koordinacija na terenu; zadatak jednog tima biće analiza i procjena kulturno-povijesnih trendova na osnovu čega će „Preporod“ imati procjene stanja u kojem se nalazimo; moraćemo obnoviti redakcije naše izdavačke djelatnosti i privoditi kraju započete izdavačke projekte kako bi mogli otpočeti nove; podići na veći nivo projekte za mlade i njihove radove u literarnoj i likovnoj formi; jedan tim će morati držati predavanja po školama u BiH...

Naravno, posvetićemo se tribinama, tzv. javnim/popularnim predavanjima i obilježavanju važnih godišnjica. Javne tribine trebaju ponuditi razumijevanje aktuelnog stanja i ponuditi moguće vizije budućnosti. U oblasti obilježavanja godišnjica prezentiraćemo memorijsku kulturu Bošnjaka i podsjetiti se važnih ličnosti i događaja iz naše povijesti kako smo to već radili govoreći, naprimjer, o Huseinu Gradaščeviću, krunisanju kralja Tvrtka I Kotromanića, povijesti Bosne, dr. Safvet-begu Bašagiću, reisu Čauševiću, pokretanju Gajreta, borbi za autonomiju Bosne, genocidu u regionu Srebrenice, Danu državnosti BiH, imenu Bošnjak, iseljavanju Bošnjaka u Tursku i slično. Sa terena dobijamo mnogo poziva za javne tribine, građani žele čuti „živu riječ“ naših profesora, pjesnika, historičara, romanopisaca i umjetnika.

**Hoće li doći do personalnih i programskih promjena u općinskim društvima?**

Postoje obaveze za svako općinsko društvo koje proizlaze iz Statuta. Svako općinsko društvo mora održati redovne izborne skupštine prema Statutu BZK „Preporoda“. Statut BZK „Preporod“ se mora poštovati u potpunosti.

**Jeste li zadovoljni medijskim praćenjem rada BZK Preporod?**

Nažalost, medijsko praćenje rada „Preporoda“ ne postoji u onoj mjeri koja bi kvalitetno pokrivala rad Matičnog odbora i službi u Sarajevu, a posebno naših općinskih društava kakva su u Brčkom, Livnu, Travniku, Zenici, Žepču, Kladnju, Zvorniku, Prnjavoru, Doboju, Bužimu, Odžaku, Bijeljini, Bratuncu... Javni državni servisi nisu previše poklanjali pažnje radu „Preporoda“. Čak postoji jedna vrsta ignorancije rada Bošnjaka u kulturi (znanost, umjetnost, književnost...) općenito. U pojedinim krugovima se preferiraju Bošnjaci bez boje, okusa i mirisa, Bošnjaci „po meri“ koji ne postavljaju pitanja o budućnosti Bosne i bošnjačkog naroda. Bjesomučno se predstavljaju udruženja koja nikakve koristi ne donose za Bosnu i Bošnjake, već predstavljaju privatne egzibicije pojedinaca. Postoje žurnalistički „stručnjaci“ koji smatraju da je „Preporod“ nepotreban, arhaičan, prevaziđen i da ga treba ignorirati. „Preporod“ se nikako ne uklapa u mnoge medijske konstrukcije bosanske zbilje, dominantni „leskovački roštilj“, u kojima se i dalje s kompleksom govori o bošnjačkom kulturno-povijesnom biću. Nama se i sada podmeću bajke iz srbijanskog medijsko-propagandnog sistema. Bosansko-bošnjačko političko i kulturno-povijesno biće se zanemaruje i odbacuje kao manje vrijedno u odnosu na druge, Bošnjake se planski privikava da prihvate entitet „rs“ i rezultate genocida, da se ne pitaju o zločinima koje je nad njima izvela srpska vojska. Za te potrebe oko nas su instalirane desetine televizijskih stanica i programa u kojima ne postoji Bosna i Bošnjaci, ne čuje se bosanska interpretacija zbilje, u kojima se odvija kontinuirano ignoriranje naših radova i vrijednosti, niveliranje naše prošlosti, ponavljanje priče za „religijsku skupinu“, a povrh svega smisao života naše djece reducira se na oponašanje neke „pjevaljke“ ili „zvijezde“, dok se kontinuirano promovira negativan odnos prema državi BiH i podmeće Bošnjacima priča da je negdje drugo bolje te da oni treba da idu...

Nedavno je jedna novinarka poslije izborne skupštine „Preporoda“, istu večer u Dnevnik pozvala protukandidatkinju da govori o „Preporodu“, sasvim proizvoljno i neargumentirano, kao da je ona izabrana za predsjednika. A onaj koji je tako jasno i nedvosmisleno dobio izborno povjerenje skupštine predstavljen je kao „slučajni prolaznik“ na aerodromu Sabiha Gökçen u Istanbulu. Pitanje je – šta je vijest ili precizna informacija za javnost? Ko manipulir našu javnost i zbog čega? Zašto su mediji postali toliko agresivni, navijački, neobjektivni, površni? Time je novinarka primarno nanijela štetu sebi, a onda i kući u kojoj radi. Takav odnos prema „Preporodu“ predstavlja sabotažu našeg rada. Ali, ne posustajemo u svome radu. Ignorancija i sabotaža naših bošnjačkih projekata dio su jedne šire projekcije s kojom se vrlo odgovorno nosimo. Ne ovisimo, dakle, od volje nekog komesara za kulturu i njegovog prevaziđenog koncepta kulturne djelatnosti, nekog medija, žurnalističke neodgovornosti, palanačke zlobe, ljudske opskurnosti i neznanja. Mi znamo da naša budućnost ne zavisi od hirova žurnalističkog cinizma o kojem tako moćno govori Peter Sloterdijk.

Porazno je, međutim, da danas u Bosni nemate bosanski medijski projekt koji bi bio jedan od glavnih stubova bosanske državnosti. Naglašavam, bosanski projekt, televizijski ili neki drugi. Svi ovi projekti koji nam se nude su, ustvari, parcijalni, etnički, redukcionistički, plemensko-entitetski, interesno-grupni, privatni, podređeni etničkom ključu – u njima nema cjelovite bosanske interpretacije i pozitivnog odnosa spram države BiH. Postaje sasvim frustrirajuće mehaničko raspoređivanje bošnjačkog, srpskog i hrvatskog „medijskog vremena“ za dnevne događaje kao da je svijet sastavljen po tom modelu etno-ključa. Pritom, jasno je da privatni mediji uvijek zastupaju samo privatne interese vlasnika ili interesne grupe. Javni medijski prostor Bosne prepušten je uglavnom „proizvoljnim“, privatnim, izvanbosanskim, medijsko-propagandnim projektima koji neumoljivo nameću neku drugu priču u Bosni. Nigdje se ne potencira interes Bosne! Naravno, živimo u globalnom dobu gdje je nezamislivo ostati izvan uticaja tokova oko nas, ali je naivno i neodgovorno prepustiti se bez razmišljanja svemu što nam se nameće. Zato je naša „javna svijest“ medijski tako formatirana da još uvijek nema osjećaj za svoju državu, njezinu važnost, našu odgovornost prema svojoj državi, odgovornost medija prema svojoj državi, odgovornost prema nacionalnoj (državnoj) dimenziji javnog medijskog prostora, našeg postojanja u javnom medijskom prostoru, našeg medijskog odnosa prema drugima itd. Mi nikako ne smijemo zaboraviti šta su nam uradili srbijanski mediji devedesetih godina kada se pripremala i provodila agresija na Republiku BiH. Oni ni danas nisu odstupili od svojih sadržaja. Niko od odgovornih iz tih medija nije odgovarao za pripremanje i vođenje rata protiv Republike BiH. Danas većina ljudi koji su bjesomučno inscenirali podvale o Bosni i širili mržnju, ratnu psihozu i navodili na zločine protiv Bošnjaka, nastavljaju na drugi način devastiranje bosanskog bića – kao da se ništa nije dogodilo.

**Predlažem da se sa skupštinskog preselimo na općebošnjački i bosanskohercegovački teren. Vrijeme u kojem živimo bremenito je i veoma teško. Mnogi ljudi žive na egzistencijalnom minimumu. Od čovjeka koji nema osnovne uslove za život ne može se očekivati da bude zadovoljan i sretan. Kako vidite stanje bošnjačkog naroda danas?**

Naravno. Ne možemo bez bosanske i općebošnjačke razine rezoniranja ništa bitno uraditi. Tačno je da neimaština uništava duh. Oko nas sve je postalo pomiješano, zamućeno, nejasno, neprecizno, maglovito. To prvo prepoznajemo u našem jeziku. Nedostatak „preciznih crta“ ili „definiranih pojmova“ govori o padu mišljenja i razumijevanja svijeta u kojem živimo.

 Djelatni procesi u kojima smo zahvaćeni vrlo su kompleksni i gotovo nesagledivi s naše *narodne* (etničko-kulturne) i *nacionalne* (državne) osnove. Oni su, međutim, nezaobilazni i bitno određuju naše postojanje iz dana u dan. Da bi smo ih razumjeli moramo se obrazovati na svjetskoj razini i prihvatati svjetski relevantna znanja. Mislim da je ključna stvar za našu društvenu organizaciju da se na novi način vrednuje koncept *rada* i kardinalna uloga *znanja* u strukturi društva. Vidimo jasno da još uvijek nismo pozicionirali na društvenoj ljestvici vrijednosti znanje i rad, a to znači da našim društvenim sistemom vlada nešto drugo, neke druge vrijednosti, koje nisu u skladu sa zahtjevima vremena u kojem živimo. Još uvijek je stanje među Bošnjacima određeno voluntarizmom, slučajnošću, bigotizmom, konzervatizmom, a ne znanjem koje je rezultat procesa obrazovanja ili poslovnim uspjehom koji je dokazan u složenim okolnostima poslovanja i vođenja određene kompanije.

Bošnjaci još nisu uspjeli promijeniti mentalitet i naslijeđene naivke iz prošlog vremena. Oni još pričaju kako je bilo u prošlom vremenu, a nisu u stanju da se valjano suoče s vremenom koje dolazi – u kojem smo već dvadesetak godina, u kapitalističkom sistemu privređivanja i razmišljanja. Politički predstavnici bošnjačkog naroda dužni su napraviti ambijent u državi da se može razvijati poslove i u njih uključivati što više mladih i poduzetnih ljudi. U socijalizmu je država pravila fabrike širom Bosne i Hercegovine, u okviru planske privrede, i u njih zapošljavala narod sa sela koji je ostavljao zemlju i naslijeđene načine života. Danas država ne pravi fabrike nego kapitalista ili poslovni čovjek s novcima. Naši građani još uvijek očekuju da im država osigura sve, a to nije uloga države u kapitalističkom dobu. Zato je važno razvijati pouzdanje kod građana da mogu uz pomoć države razvijati vlastite biznise i u njih uključivati veliki broj drugih ljudi. Država mora pomoći oko uzdizanja i razvitka velikih privrednih sistema.

Vidiljivo je da naši građani kada dođu u organiziran sistem zapadnih društava pokazuju uspješnost u radu ili studiranju. Mogli bi zaključiti, dakle, da je politički zadatak za vlasti da se u Bosni napravi sistem koji će osigurati prosperitet građanima. A to može biti samo na osnovu znanstvenih analiza i procjena, nikakva ideološka ili plemensko-etnička predstava o svijetu tu ne može biti od pomoći.

**Kako vidite odnose BZK Preporod sa Islamskom zajednicom, jednim od stubova bošnjačkoga naroda?**

To je izuzetno važna relacija našeg narodnog postojanja, ali i naše nacionalne stabilnosti danas. Ona je ključna u ovome povijesnom času za Bosnu i Bošnjake.

U prethodnom mandatu odnosi su bili mizerni i nekorektni na razini odnosa prema predsjedniku „Preporoda“. Nije bilo, nažalost, adekvatnog razumijevanja mjesta i uloge predsjednika „Preporoda“ u društvenoj strukturi i bošnjačkom narodu. Reis Cerić, nažalost, nije želio shvatiti i prihvatiti da je u društvenoj strukturi i bošnjačkom narodu mjesto predsjednika „Preporoda“ izuzetno mjesto. To mjesto je vrlo važno u našem kulturnom evropskom postojanju. Nije bilo ni pokušaja da se razumije šta je predsjednik „Preporoda“ u bošnjačkom narodu ili šta je rektor Univerziteta u Sarajevu ili neko drugo mjesto u društvenom sistemu. To je dovodilo do besmislenih scena oko pitanja legitimiteta i nadležnosti u određenim poljima društvenog djelovanja. Mehanički se nije moglo uspostaviti dominaciju ili autoritet, jer su to pitanja komunikativnog djelovanja. Nije bilo razumijevanja intelektualnog digniteta i integriteta, niti priznavanja predsjednika „Preporoda“ kao intelektualne i kulturne forme bošnjačkog naroda, jednog časnog mjesta u strukturi bošnjačkog bića. Reis Cerić nije shvatao da je „Preporod“ institucija kulture bošnjačkog naroda, a ne rezervna islamska zajednica. Morao je pojmiti da je predsjednik „Preporoda“ izraz intelektualne i kulturne forme bošnjačkog naroda, a ne marioneta s kojom neko može raspolagati. On nije razumio intelektualni dignitet i integritet pojedinih ljudi iz „Preporoda“ i akademske zajednice u Bošnjaka. Naravno, ovo nikako nije bio odnos „Preporoda“ i Islamske zajednice u cjelini, jer sam na terenu, širom Bosne imao vrhunsku saradnju s našim hodžama i muftijama od Mostara (muftija Smajkić), Travnika (muftija Abdibegović) do Banjaluke (muftija Čamdžić) i drugi. Oni su podržavali projekte „Preporoda“ i radovali se našim okupljanjima.

Neko je svjesno pomutio pozicije i mjesta u društvenom sistemu, neko je napravio listu „islamofoba“ na koju je stavio većinu bošnjačkih intelektualca s jasnom namjerom da ih se satanizira i da se promijeni društvena svijest o njima. Možemo zamisliti kuda bi otišlo naše društvo i bošnjački naroda kada bi se potisnuli i isključili društveni intelektualci (filozofi, sociolozi, politolozi, antropolozi, etnolozi, ekonomisti, pravnici i drugi) iz javnog života, iz dijaloga, i kada bi se sve svelo na „svešteničku“ interpretaciju svijeta – koja na kraju krajeva nije islamska. Mi moramo naučiti da se sa stanovišta sociologije i antropologije ili filozofije i etnologije može govoriti o našoj vjeri. Da neko ko nije hodža može govoriti o islamu i predvoditi džemat, to su već znali dr. Bašagić i reis Čaušević u prvoj polovici dvadesetog stoljeća. To znači da je potrebno imati znanje o islamu. Mi moramo napraviti harmoniju između različitih znanja i pristupa našim kulturnim vrijednostima (religiji, politici, idejama, jeziku, književnosti...) da bi smo se mogli razvijati, jer ćemo ovako ostati raspolućena forma konflikta i razdijeljenosti oko bitnih bosanskih i bošnjačkih interesa.

S dolaskom reisa Kavazovića odnosi su relaksirani i rezultat je bio vidljiv tokom kampanje oko popisa stanovništva. Stvari su krenule u pozitivnom smjeru i pojavilo se obostrano poštovanje. Veliku moć imaju bošnjačke institucije u državi kada se povežu i odluče da provedu neki posao. Tokom kampanje za očuvanje imena Bošnjak i borbe da se Bošnjaci ne svedu na Ostale vidjeli smo šta „Preporod“ i Islamska zajednica mogu zajedno uraditi. Gdje god smo došli na tribine, koje su organizirali Islamska zajednica ili „Preporod“, doživjeli smo podršku, uvažavanje i poštovanje među našim ljudima. Ne zbog naših ličnih predstava ili pripovijesti, nego zbog toga što je bošnjački narod osjetio iskreno jedinstvo koje je bilo vidljivo u našem zajedničkom poduhvatu. Mi nismo pretvoreni u Ostale, jer tada bi stanovništvo BiH bili Srbi, Hrvati i Ostali, što bi potvrdilo velikosrpske i velikohrvatske pretenzije na potčinjavanje države BiH kao „zemlje bez svoga naroda“. Također, u džematima širom BiH i inostranstvu osjetio sam poštovanje od strane naših imama kojima sam zahvalan što su se predano posvetili poslu od općeg bošnjačkog interesa. Ovdje je Islamska zajednica odigrala veliku ulogu i, najzad, moram priznati, to nije bila njezina redovna aktivnost, već još jedan zadatak više koji je stajao pred njezinim ljudima.

U kampanji oko popisa stanovništva prezentirali smo naše mogućnosti i razvili međusobno povjerenje za daljnje aktivnosti i projekte koji se tiču Bosne i Bošnjaka. Pred nama stoje mnogi poslovi koje ćemo morati zajedno obavljati zarad općeg bošnjačkog interesa. Evidentno je da je bošnjački narod stekao pouzdanje u Islamsku zajednicu, naročito u inostranstvu, i BZK „Preporod“, a bez tog povjerenja je nemoguće razvijati bilo kakvu djelatnost u budućnosti. Zahvalan sam reisu Kavazoviću i njegovim saradnicima na dosadašnjoj borbi za očuvanje Islamske zajednice i napredak bošnjačkog naroda. Oni u „Preporodu“ imaju starog i istrajnog partnera.

**Nedavno ste na jednoj tribini govorili o dobroj saradnji istaknutih Bošnjaka dr. Safvet-bega Bašagića i reisu-l-uleme Džemaludina ef. Čauševića. Možete li i za naše čitaoce kazati makar dio te priče?**

Svakako. To je dobar primjer bošnjačkog odnosa i prijateljstva. Dvadesetih godina prošlog stoljeća dr. Safvet-beg Bašagić je bio već uveliko narušenog zdravlja i ljudi su mu iskazivali pijetet kao uglednoj i važnoj ličnosti koja je prve decenije dvadesetog stoljeća vodila bitne procese u bošnjačkoj kulturnoj i prosvjetnoj djelatnosti. Njemu je jednog dana došao direktor Više teološko-šerijatske škole M. E. Dizdar i zamolio ga da napiše jedan novi mevlud za bošnjački narod. Dr. Bašagić je to uradio s užitkom i pojavio se novi mevlud 1924. godine „u jeziku, koji naš Mujo razumi“. Prva izvedba Bašagićevog *Mevluda* zbila se u atrijumu Više teološko-šerijatske škole u Sarajevu. Poslije toga hodžinska kurija je promijenila svoj stav o Bašagiću, koji je razvila nakon njegovih tekstova u *Beharu*, i sasvim ga rehabilitirala u javnosti kao velikog i iskrenog vjernika. Bašagić jeste bio iskren musliman i nikada nije iskazao anitmuslimanski stav ili se odrekao svoje lijepe vjere. Za Bašagića je islam bio vjera razuma i taj njegov racionalistički pristup islamu on je prikazao u *Mevludu*. On je poticao iz begovske aristokratske porodice u kojoj se čuvala i poštovala muslimanska vjera. Bašagić je međutim s pravom kritizirao bigotizam, klerikalizam, konzervatizam i neobrazovanost brojnih ljudi iz hodžinske kurije koji su na taj način kočili razvitak i napredak bošnjačkog naroda. Do sličnog uvida došao je i reis Čaušević poslije detaljnog obilaska Bosne i naših vjerskih škola, dok je pripremao reformu vjerskih škola u Bosni. U tom pogledu oni su se razumijeli i podržavali. Obojica su smatrala da je budućnost bošnjačkog naroda u obrazovanju koje objedinjava muslimanski odgoj i islamske nauke s evropskim znanstvenim racionalitetom. To se kasnije prepoznalo u oblikovanju naših medresa koje su u sebi razvijale takav koncept znanja, a za što reis Čaušević ima nemjerljive zasluge, ali i ljudi njegovog vremena kakvi su Bašagić, Mulabdić, Hadžić, Kreševljaković, Nametak, Muradbegović i mnogi drugi.

Reis Čaušević je zamolio Bašagića da u novom izdanju Mevluda doda i poglavlje *Mira'adž* što je Bašagić i učinio. Reis je bio sretna i predstavnici Islamske zajednice su smatrali da je Mevlud vrlo dobar za učenje u narodu. Reis Čaušević je u komemorativnom članku poslije Bašagićeve smrti citirao dijelove njegovog *Mevluda*. Taj mevlud se održao do danas među Bošnjacima pored drugih mevluda.

Bašagić i Čaušević jesu doista stubovi bošnjačkog naroda u prvim decenijama dvadesetog stoljeća i veoma je važno za našu bošnjačku svijest da ih se sjećamo i posvećujemo im naše misli.

**Prije nekoliko godina u jednom ste intervjuu izjavili: „Uspostavljena je paradigma po kojoj je razvitak Bosne i Hercegovine i njeno kulturno-povijesno pozicioniranje u evropske tokove glavni interes Bošnjaka i onih koji prihvataju državu Bosnu i Hercegovinu.“ Svjedoci smo činjenice da smo, nažalost, još uvijek daleko od evropskih integracija. Kad će se jednom jasno i glasno kazati napaćenom bh. narodu ko koči i zašto koči bh. evro-atlantske integracije?**

Moramo biti sasvim otvoreni. Postoje i među Bošnjacima mnogi egoistički likovi koji bi zarad svojih ličnih interesa državne interese podredili sebi. Njima sasvim odgovara dejtonski Anex IV kojim se Bosna može zakočiti i podrediti samovolji pojedinaca ili grupa. Spram današnjih smutljivaca, međutim, naši preci su već na početku 20. stoljeća, prije svega dr. Bašagić, smatrali da se bošnjačka kulturna forma može razvijati kroz evropske procese i institucije. To znači da su tada umni ljudi iz bošnjačkog naroda koji su studirali na evropskim univerzitetima tog vremena, primarno na Univerzitetu u Beču, vidjeli šansu za Bošnjake u evropskim znanostima i institucijama. Nažalost, Bosna je od 1918. godine potpala pod dominaciju Kraljevine SHS u kojoj se projicirao njezin nestanak i destruiranje Bošnjaka kao naroda. To se najbolje pokazalo 1939. u dogovoru između Cvetkovića i Mačeka koji se zbog Drugog svjetskog rata nije realizirao. Taj projekat su srpski i hrvatski nacisti i ekspanzionisti nastavili devedesetih godina bez obzira što je Republika BiH bila internacionalno (međudržavno) priznata država, 177. članica Organizacije Ujedinjenih Nacija. Nažalost, srpski i hrvatski nacisti ni danas nisu odustali od svoga projekta uništenja Bosne.

Naša je budućnost u EU i njezinim institucijama. To je aksiom naše današnje političke orijentacije.

**Nedavno su provedeni opći izbori na nivou BiH. Naziru li se bolji dani na bh političkoj sceni?**

Etnički ključ umnogome obesmišljava demokratske procedure u našoj zemlji. Čak se ovdje demokratija pretvara u etničku demokratiju, a ona ne priznaje građansku demokratsku formu. Ovdje neke vođe plemena ne žele da ih „pretvore u građane“. Oni ne znaju živjeti kao građani nego kao dio plemena ili etno-čopora, primordijalnog stada. Ta etnička politička koncepcija onemogućava normalno funkcioniranje političkog sistema, jer njime dominiraju nerealni zahtjevi koji ne uvažavaju povijesni trenutak.

Svi zajedno moramo raditi na boljitku života u Bosni.

**Sve su prilike da predstoji velika politička bitka za Mostar. Čelnici pojedinih stranaka sa hrvatskim predznakom u njemu vide hrvatski stolni grad. Bošnjaci žele da on bude grad svih njegovih stanovnika. Kakva će, po Vama, biti sudbina ovog grada?**

Mostar je danas jedno od ključnih mjesta Bosne i Hercegovine, jer se u njemu brani princip da je to „grad Mostaraca, njegovih građana“ ili,drugim riječima, da je to „lijep bosansko-hercegovački grad na Neretvi“, a ne „stolni grad HDZ-ovih Hrvata“. Nažalost, Mostar je ratom i nacionalističko-hegemonijskom politikom dijela hrvatskih političara, klerikalnih fundamentalista i nekorektnih poruka iz Zagreba, pretvoren u provinciju beznađa za sve njegove građane. Naravno, hrvatska politika u BiH pokušava od Mostar napraviti svoje središte i tako opravdati plan o stvaranju „hrvatskog prostora“ u BiH.

U Mostaru se, dakle, prepoznaje HDZ-ova antibosanska politika, to tuđmanovsko naslijeđe koje je destruiralo Hrvate u velikom dijelu BiH. Ta politika nikada neće priznati da je napravila strašne zločine u Mostaru i promašaje spram države BiH, ta politika je već 1991. krenula u vlastitu bitku za svoj dio bosanskog državnog prostora osnivanjem svoje stranačke, etničko-religijske vojske HVO-a. Ta politika nije nikada iskreno igrala za BiH, ona je s leđa zabila nož BiH 1993. godine i strateški usporila napredovanje Armije Republike BiH u oslobađanju okupirane teritorije. Tada je HV i HVO krenuo u napad na mnoge gradove u BiH pokušavajući napraviti hrvatsku teritoriju u našoj državi (HZ HB). Ne smijemo zaboraviti kako su humanitarni konvoji i građani iz unutrašnjosti BiH pljačkani u zapadnoj Hercegovini tokom rata. Ne smijemo zaboraviti dogovor Bobana i Karadžića iz Graza. Ne smijemo zaboraviti dogovor Tuđmana i Miloševića iz Karađorđeva 1991. godine. Ne smijemo zaboraviti na djelatnu antibosansku osovinu HDZ–SNSD (Čović-Dodik)! Ta politika predstavlja povijest beščašća u BiH.

Danas, također, ta politika pokazuje svoje sramno lice. Ona potpuno negira bosanskohercegovačku perspektivu života i cjelokupnu političku djelatnost svodi na „hrvatsko pitanje“ i iz tog etničkog egoizma procjenjuje odnose prema drugima. Nešto nije normalno s tom politikom koja je i konstitutivna i dijasporalna istovremeno. Ta politika ne zna šta hoće ili zna ali još to ne otkriva za javnost. Velika finansijska sredstva iz Hrvatske ulažu se u hrvatske projekte u Mostaru i to jasno pokazuje u kojem smjeru se stvari kreću.

Na Mostaru se prelama skup politika koje nisu nikako dobronamjerne prema državi BiH i Bošnjacima. Valja biti strpljiv i oprezan – Mostar je jedan od najljepših bh gradova. U njemu je naš Velež.

**Šta mislite o težnjama za prekomponiranjem unutarnjeg uređenja BiH?**

Ovakvo stanje je neodrživo i nefunkcionalno. Nužno je promisliti modele devolucije i regionalizacije, spram podmetnutih narativa konsocijacije i federalizma. Pritom, ne smijemo zanemariti da je Ustav Republike BiH suspendiran agresijom i dejtonskim priznavanjem osvajanja srpske vojske u BiH. Ovo stanje moramo transformirati u evropski demokratski politički sistem vrijednosti. Nikome više ne trebaju nove podjele teritorije države koje bi vodile do ratnog stanja. Entitet „rs“ nije „srpska država“ – to treba ponoviti nekoliko puta da se ne zaboravi.

**Hoće li kroz Preporod doći do uvezivanja svekolike bošnjačke pameti u zemlji i dijaspori?**

To je proces koji je u toku. On ima generacijsku dimenziju i sigurno će dati rezultat. Uvezivanje bošnjačkih potencijala i unutarnja konsolidacija mogućnosti i ciljeva – to je naš strateški cilj. Na njemu se radi ozbiljno, istrajno i odgovorno. U toku je usklađivanje programa bošnjačkih institucija u zemlji i inostranstvu. To je naravno povezano s državnim institucijama i njihovim projektima.

**Hoće li doći do tijesne saradnje s Bošnjacima u Turskoj?**

Ta saradnja je već uspostavljena. „Preporod“ je pokazao senzibilitet za Bošnjake u iseljeništvu i s njima stupio u plodonosne kontakte. U Istanbulu postoji Kulturni akademski vakuf Bosna Sandžak (Bosna Sançak Akademik Kültür ve Tarih Vakfı) i on je naš mlađi brat na Bosforu. To je grupa visokoobrazovanih entuzijasta, dobrovoljaca, Bošnjaka spremni na odricanje i hizmet za svoj narod. Njih predvodi Huseyn Gul i jedna grupa intelektualno oblikovanih Bošnjaka Istanbula. Interesuju se za bosansku kulturu i bošnjačku povijest, bosanski jezik i perspektive države BiH u evropskoj budućnosti. Prošle godine, tačnije 29. 11. 2014. u Istanbulu na Mimar Sinan Univerzitetu smo zajednički organizirali konferenciju o kulturnom i političkom preporodu Bosne i Bošnjaka. Tu su bili ljudi kakav je Hüseyn Gül, Mehmet Akif Gögüsgeren, Hakan Kuş, Aiše Kulin, Šekib Avdagić i mnogi drugi koji potenciraju kulturni i intelektualni angažman oko Bosne i Bošnjaka.

Bio sam 2012. godine na jednom konsultativnom sastanku kod predsjednika Federacije derneka BiH gospodina Muzafera Güneşa u Sakaryi (Adapazar).

Saradnja s našim narodom u Turskoj je u toku i mi je sigurno nastavljamo. Naši prijatelji iz Turske dolaze vrlo brzo na jedna naš naučni skup u Sarajevo.